Správa o činnosti obce za rok 2014
Vážení poslanci, vážený pán kontrolór, vážení prítomní,
dovoľte mi, aby som vám predniesla výročnú správu o činnosti obce, a to správu za rok 2014. Svoju správu som rozdelila na niekoľko oblastí :
-	Oblasť všeobecnej správy
-	Oblasť investičnej výstavby a údržby
-	Oblasť financií a majetku
-	Oblasť sociálnych vecí a bytovej politiky
-	Oblasť kultúry
Oblasť všeobecnej správy
	Na úseku všeobecnej správy obce bolo najdôležitejšou udalosťou vykonanie volieb do orgánov samosprávy obce dňa 15. novembra 2014. V obci bola zvolená starostka obce Ing. jana Školíková a 9 poslancov obecného zastupiteľstva : Ing. Bronislav Bajgar, Bc. Peter Hurtiš, Vladimír Matejov, Mgr. Iveta Melišková, PaedDr. Ivana Plachá, Bohdana Pilchová, Ing. Marek Rolinec, Peter Rybár, Miroslav Semaník, . Novozvolení zástupcovia obce zložili zákonom predpísaný sľub a ujali sa svojej funkcie dňa 28. 11. 2014 na ustanovujúcom zasadnutí obecného zastupiteľstva, kde boli zvolení do jednotlivých poradných orgánov – komisií. Za zástupkyňu starostky obce bola menovaná PaedDr. Ivana Plachá. Okrem týchto volieb obec v mesiaci marec zabezpečila dvojkolové voľby prezidenta SR a v mesiaci máj voľby do Európskeho parlamentu. 
Obecné zastupiteľstvo pracovalo počas celého roka 2014 v 9-člennom poslaneckom zložení. Poslanci pracovali v šiestich komisiách, ktoré boli ustanovené na začiatku volebného obdobia 2010-2014 a nezmenené sa preniesli aj do volebného obdobia 2014-2018.
Komisia finančná
Komisia stavebná a územného rozvoja obce
Komisia sociálnych vecí a bytovej politiky
Komisia kultúry, vzdelávania a športu
Komisia ekológie, životného prostredia, ochrany verejného poriadku a bezpečnosti
Komisia pre konflikt záujmov
Okrem poslancov obecného zastupiteľstva pracovalo v komisiách 11 členov z radov občanov, z toho 4 zamestnanci obce, pracujúci na obecnom úrade. Po uskutočnení volieb došlo i k zmene počtu členov komisií z radov občanov, a to na počet 13, z toho 4 zamestnanci obce.
Obecné zastupiteľstvo rokovalo na 13 zasadnutiach, všetky zvolávala starostka obce. Na rokovaniach bolo prijatých spolu 149 uznesení a schválených bolo 7 všeobecne záväzných nariadení :
1/2014 o financovaní originálnych kompetencií na úseku školstva 
2/2014 o poskytovaní domácej opatrovateľskej služby a o úhradách za domácu opatrovateľskú službu
 3/2014, ktorým sa mení všeobecne záväzné nariadenie č. 1/2013 o niektorých podmienkach držania psov na území obce Zemianske Kostoľany.
 4/2014, ktorým sa mení VZN č. 5/2012 o miestnych daniach a miestnom poplatku za komunálne odpady a drobné stavebné odpady
5/2014 o podmienkach predaja výrobkov a poskytovania služieb na trhových miestach obce Zemianske Kostoľany

6/2014 Trhový poriadok obecného trhoviska a príležitostných trhov obce Zemianske Kostoľany

7/2014 o miestnych daniach a miestnom poplatku za komunálne odpady a drobné stavebné odpady
8/2014 o rozpočtových pravidlách obce Zemianske Kostoľany

V priebehu roka 2014 boli schválené tri interné smernice :
1.	Smernica obce Zemianske Kostoľany o vedení účtovníctva
2.	Smernica obce Zemianske Kostoľany o inventarizácii majetku a záväzkov a rozdielu majetku a záväzkov
3.	Smernica obce Zemianske Kostoľany o vyradení majetku

K 1. 1. 2014 obec zamestnávala 37 zamestnancov na pracovnú zmluvu, z toho 
9 v administratíve na obecnom úrade vrátane hlavného kontrolóra obce a v dome kultúry vrátane knižnice, 
10 na úseku údržby (vodiči, údržbári, upratovačky, správcovia trhoviska, cintorína)
10 v materskej škole,
8 opatrovateliek .
V priebehu roka sme vytvorili 1 nové pracovné miesta, a to na pozícii kuchárka materskej školy, a obsadené bolo 1 pracovné miesto na pozícii opatrovateľka, ktoré sme mali v organizačnej štruktúre vytvorené, ale neobsadené. Na pracovnej pozícii matrikár a samostatný odborný referent a na pracovnej pozícii kuchárka v MŠ došlo k zmene zamestnanca z dôvodu nástupu doterajších zamestnancov na materskú dovolenku. Z dôvodu odchodu jedného zamestnanca na pozícii učiteľka MŠ došlo k zmene a k prijatiu nového zamestnanca na túto pracovnú pozíciu, pričom v skúšobnej dobe bol tento pracovný pomer ukončený a ku 31. 12. 2014 táto pracovná pozícia nebola obsadená. Na úseku opatrovateľskej služby došlo v jednom prípade k ukončeniu pracovného pomeru dohodou a v jednom prípade uplynutím doby, na ktorú bola zmluva uzavretá. K 31. 12. 2014 obec zamestnávala spolu 37 zamestnancov na pracovnú zmluvu, z toho 2 na MD.
Obec Zemianske Kostoľany uzavrela 141 zmluvných vzťahov, a to predovšetkým nájomné zmluvy, kúpno-predajné zmluvy, zmluvy o poskytnutí dotácií z rozpočtu obce, zmluvy na obstaranie prác, tovarov a služieb.
Do registratúrneho (podacieho) denníka došlej a odoslanej pošty sme v priebehu roka 2014 zaevidovali a vybavili 2063 podaní. Do tohto počtu nie sú zaradené došlé a odoslané faktúry, ktoré sa evidujú osobitne. Došlých faktúr bolo zaevidovaných 742, odoslaných 290, odoslaných objednávok 52.
Obci bolo doručené jedno podanie označené ako sťažnosť a dve podania označené ako petícia.  Bližšie o ich vybavení budem informovať v samostatnej správe o vybavení sťažností a petícií za rok 2014.
K 31. 12. 2014 sme evidovali 1748 občanov, čo je nárast oproti predchádzajúcemu roku o 25 občanov. Do registra obyvateľov sme zapísali 18 novonarodených detí, naopak zomrelo 22 našich spoluobčanov, z toho 9 obyvateľov Domu sociálnych služieb. Svoj nový domov u nás v obci našlo 60 prisťahovaných občanov, z obce sa odsťahovalo 37 občanov. Manželstvo uzavrelo 13 občanov.
Obecné zastupiteľstvo v roku 2014 udelilo cenu obce za rok 2013 dvom našim spoluobčiankam – Terézii Karakovej, Mgr. Mariane Plachej.

Oblasť investičnej výstavby a údržby
Finančne najnáročnejšou a najrozsiahlejšou investičnou aktivitou, ktorou sa obec zaoberala v roku 2014 bola realizácia diela Spevnené plochy na ulici Pod horou na ulici Domovina – bytovky. Realizáciou bolo vytvorených na ulici Pod horou 31 parkovacích miest a na ulici Domovina 73 parkovacích miest. 
Ďalšie investičné aktivity boli zamerané hlavne na starostlivosť o majetok. Obec zabezpečila realizáciu týchto diel :
Výmena odkvapových žľabov na školskom kaštieli
Čistenie pivnice pod barokovou kúriou
Klimatizácia obecného úradu
Výmena šindľovej strechy na sýpke
Rozšírenie urnového hája o 10 miest
Rekonštrukcia strechy na budove starého domu smútku
Rekonštrukcia chodníka na ulici Ľ. Štúra
Rekonštrukcia chodníka na ulici Kpt. Nálepku
Rekonštrukcia časti chodníka na ulici 4.apríla pri kostole
Oprava vestibulu v Dome kultúry SNP – I.etapa
Rekonštrukcia triedy v základnej škole
Rekonštrukcia sociálnych zariadení školskej jedálne základnej školy
Oprava Pomníka padlým v SNP na miestnom cintoríne
Oprava Pomníka padlým v I.svetovej vojne pri rímskokatolíckom cintoríne
Osadenie žumpy pre potreby barokovej kúrie
Rekonštrukcia rozvodov elektrickej energie vo veľkej sále Domu kultúry SNP
Výmena okien a dverí v byte vo vlastníctve obce na ulici Pod horou

Z inžinierskej činnosti uvediem zabezpečenie stavebného povolenia na stavby
1.	Spracovanie projektovej dokumentácie, zabezpečenie stavebného povolenia a kolaudačného rozhodnutia na stavbu Dom smútku
2.	Spracovanie projektovej dokumentácie, zapečenie stavebného povolenia na dielo „Miestna komunikácia na ulici Boženy Nemcovej“
3.	Spracovanie projektovej dokumentácie na zámer „Zateplenie hasičskej zbrojnice“
4.	Zabezpečenie projektovej dokumentácie na zámer „Revitalizácia kultúrnej pamiatky Kaštieľ I. v Zemianskych Kostoľanoch“
5.	Prepracovanie štúdie na riešenie dopravnej situácie a parkovania na ulici Kpt. Weinholda.
6.	Prepracovanie štúdie za účelom spracovania Územného plánu zóny Pažite II. a spracovania geometrických plánov.
Medzi práce týkajúce sa prevažne údržby majetku alebo zlepšenia kvality bývania zaradím :
•	komplexná údržba zelene pred Pamätníkom SNP
•	údržba omietok a soklov na budove zdravotného strediska
•	rozšírenie verejného osvetlenia pri rímskokatolíckom kostole, na bytovkách Domovina (bytovka 247) a pri cintoríne
•	údržba ohradového múru renesančného kaštieľa,
•	údržba ohrady na ulici Pod horou,
•	osadenie nového stĺpa verejného osvetlenia, osadenie nového svietidla  a odstránenie nadbytočného stĺpa na ulici Pod horou,
•	čalúnenie dverí v budove obecného úradu a doplnenie interiérového vybavenia,
•	zabezpečenie funkčnosti ČOV-ky k novopostaveným bytovkám 
•	oprava dažďových zvodov na ubytovni č. 17
•	zabezpečenie nového interiérového vybavenia za účelom rozšírenia knižnice o čitateľský kútik
•	zapojenie sa do projektu a zabezpečenie aktivačných prác : podľa § 52 zákona o službách zamestnanosti  - 6 uchádzačov o zamestnanie, podľa § 12 zákona 8 poberateľov dávky v hmotnej núdzi, podľa § 10 zákona 7 poberateľov dávky v hmotnej núdzi
•	údržba zelene – kosenie, výsadba, osadzovanie palisád
V priebehu roka sme spolupracovali s Stredoslovenskou vodárenskou spoločnosťou, a.s. Banská Bystrica vo veci pripravovaného investičného zámeru tejto spoločnosti, ktorý sa týka kanalizácie obce a výstavby ČOV.
Oblasť financií a majetku
V oblasti financií sme sa spoločne s obecným zastupiteľstvom zamerali na schválenie zásadných plánovacích dokumentov, ako záverečného účtu obce za rok 2013 bez výhrad, súhrnnej výročnej správy konsolidovaného celku obce za rok 2013, zmien rozpočtu na rok 2014, konkrétne prijali poslanci 5 zmien rozpočtu obce, rozpočtu obce na rok 2015. V zmysle zákona o účtovníctve bol spracovaný audit obce za rok 2013. Starostkou obce bola menovaná vyraďovacia a likvidačná komisia, ktoré v priebehu celého roka zabezpečovali spracovanie zoznamov s majetkom obce, určeným na vyradenie a zlikvidovanie, čím bude inventarizácia majetku obce začatá koncom roka 2013 ukončená. 
Spracovaním žiadostí o poskytnutie finančných prostriedkov na realizáciu investičných akcií z cudzích zdrojov sme sa snažili zvýšiť príjmovú časť rozpočtu obce a zabezpečiť tak finančné krytie našich zámerov. Boli spracované tieto žiadosti a projektové spisy :
•	žiadosť a projektový spis o poskytnutie grantu z Nadácie Pontis Slovenských elektrární a.s. na zámer „Audit verejného osvetlenia obce Zemianske Kostoľany – obec úspešná – hodnota grantu 3000 €,
•	žiadosť a projektový spis o poskytnutie nenávratných finančných prostriedkov z fondov Európskej únie na zámer „Revitalizácia  kultúrnej pamiatky Kaštieľ I. v Zemianskych Kostoľanoch“ – v I.kole obec neúspešná, v II.kole úspešná – predpokladaná hodnota dotácie 1 085 051 €. 
•	Žiadosť a projektový spis o poskytnutie nenávratných finančných prostriedkov z Enviromentálneho fondu na zámer „Zateplenie hasičskej zbrojnice“ – obec neúspešná
•	Žiadosť a projektový spis o poskytnutie grantu z Nadácie Pontis Slovenských elektrární a.s. na zámer „Zateplenie hasičskej zbrojnice“ – obec úspešná – hodnota grantu 6 000 €.
Prevody nehnuteľného majetku v roku 2014 neboli realizované. 
Nadbytočný majetok obce sme v zmysle zákona o majetku obcí poskytli do prenájmu na základe uzavretých zmlúv o nájme 
-	Nebytový priestor ambulancie všeobecného lekára
-	Nebytový priestor v zdravotnom stredisku na účel masérstva
-	Nebytový priestor na miestnej tržnici na účel prevádzky Zdravá výživa
-	Nebytový priestor v zdravotnom stredisku na účel kozmetiky
Všetky práce, tovary a služby s hodnotou nad 1 000,- € sme obstarávali v súlade so zákonom o verejnom obstarávaní a pri prevodoch a prenájmoch majetku obce sme sa riadili zákonom o obecnom zriadení a zákonom o majetku obcí. Na obstaranie prác, tovarov a služieb sme vykonali 16 prieskumov trhov a jedno verejné obstarávanie na výber dodávateľa prác Spevnené plochy na ulici Pod horou a na ulici Domovina – bytovky.
Obec v zmysle platnej legislatívy a VZN obce poskytla dotácie spoločenským organizáciám a jednotlivcom v celkovej sume 29 450 € pre 5 organizácií a 8 jednotlivcov.
Oblasť sociálnych vecí a bytovej politiky
Aktivity na tomto úseku zabezpečovala prevažne komisia sociálnych vecí a bytovej politiky. Najdôležitejšou úlohou na tomto úseku bolo posudzovanie podkladov na pridelenie uvoľňovaných  nájomných bytov vo vlastníctve obce. V priebehu roka komisia sa komisia zaoberala a pripravila podklady na pridelenie 9 nájomných bytov. Obec na základe posúdenia komisie poskytla občanom jednorazové dávky sociálnej pomoci, peňažné poukážky pre občanov nad 80 rokov veku, peňažné poukážky pre deti v hmotnej núdzi.  Riešili sme umiestnenie našej občianky, ktorá sa náhle ocitla v nepriaznivom zdravotnom stave, v sociálnom zariadení. Za veľmi dôležité považujem spomenúť zabezpečenie prevádzky všeobecného lekára, čomu predchádzalo zrealizovanie ankety formou dotazníka zisťujúcej záujem o tieto služby.
Oblasť kultúry
Na úseku kultúry sme zabezpečili množstvo tradičných kultúrnych podujatí, ktoré sa každoročne opakujú, niektoré obohatené o nové nápady a spestrenia. Spomeniem reprezentačný ples obce, fašiangy, krajskú prehliadku folklórnych súborov, stavanie mája, prehliadku činnosti SZUŠ Xoana, MDD, Beh SNP, Jeseň je dar, krištáľová váza, vianočné trhy s príchodom Mikuláša, batôžkový Silvester.
Tieto tradičné podujatia boli doplnené o nové dvojdňové podujatie Dni obce, ktoré pozostávali zo športovej časti Memoriála Jána Ziaťku, doplnené o súťaž vo varení gulášu a zo spoločenskej časti, kde vystúpila dychová kapela, obľúbený spevák zo Šláger parády. Sprievodnými akciami boli atrakcie pre deti, trhy, ochutnávka vín a občerstvenie. Pri príležitosti 70.výročia SNP sme pripravili dvojdňové oslavy. Tieto pozostávali zo samotných osláv pri Pamätníku SNP a z podujatia „Návrat do histórie bojov SNP“. 
V priebehu roka sme pripravili pre našich občanov, či jubilantov pri rôznych príležitostiach občianske obrady. V tomto roku sme dvakrát privítali v obradnej miestnosti novonarodené deti a jubilantov z radov občanov. Okrem toho sme pripravili privítanie v obradnej miestnosti pre zástupcov medzinárodnej organizácie OPCW (Organizácia pre zákaz chemických zbraní), ktorá je nositeľom Nobelovej ceny za mier za rok 2013. Slávnostným obradom sme si pripomenuli Deň učiteľov, prijali sme manželov, ktorí oslavujú okrúhle výročie uzavretia manželstva, pripravili sme rozlúčku predškolákov s materskou školou a deviatakov so základnou školou, nevynímajúc obrady uzavretia manželstva.
Spomienkové obrady sme pripravili pri príležitosti 69. výročia oslobodenia obce, 70. výročia SNP a Pamiatky zosnulých.
Obecná knižnica zorganizovala prvú besedu so spisovateľom, pričom bol oslovený a náš záujem neodmietol slovenský spisovateľ jedných z najžiadanejších bestsellerov Jozef Banáš.
Dovoľte mi, aby som na záver mojej správy o činnosti obce za rok 2014 poďakovala všetkým, ktorí svojou prácou prispeli k zveľadeniu obce a k rozvoju jej duchovných a kultúrnych hodnôt.